**ЗАКОН**

**О ИЗМЈЕНАМА И ДОПУНАМА ЗАКОНА О ТУРИЗМУ**

Члан 1.

У Закону о туризму („Службени гласник Републике Српске“, број 45/17) у члану 2. у ставу 1. у тачки 19) ријечи: „(туристичке организације градова/општина, субагенти, тур-оператери, хотелијери и други јавни и приватни субјекти) и“ замјењују се ријечима: „(туристичке организације градова/општина, туристичке агенције и угоститељи који пружају услуге смјештаја, исхране и пића, као и други јавни и приватни субјекти),“.

У тачки 20) послије ријечи: „ради“ додају се ријечи: „финансирања редовних активности,“ и послије ријечи: „пословање“ додаје се запета.

Послије тачке 20) додаје се нова тачка 21) која гласи:

„21) дестинација за одрживи развој туризма је подручје јединице локалне самоуправе или ужа просторна цјелина на подручју јединице локалне самоуправе која испуњава услове за одрживи туризам из члана 4. став 3. овог закона“.

Члан 2.

У члану 4. послије става 3. додају се нови ст. 4, 5, 6, 7. и 8, који гласе:

„(4) Министарство трговине и туризма (у даљем тексту: Министарство) даје сагласност на стандарде одрживог туризма који су дестинацијама за одрживи развој туризма или пословним субјектима у области туризма и угоститељства додијељени од стране међународних организација за одрживи туризам.

(5) Сагласност из става 4. овог члана министар трговине и туризма (у даљем тексту: министар) даје рјешењем које доноси на захтјев јединице локалне самоуправе, правног лица које управља просторном цјелином на подручју јединице локалне самоуправе и пословног субјекта у области туризма и угоститељства.

(6) Субјекти из става 5. овог члана обавезни су уз захтјев доставити додијељени стандард одрживог туризма.

(7) Министар доноси рјешење из става 5. овог члана у року од два дана од дана пријема уредног захтјева.

(8) Рјешење из става 5. овог члана је коначно и против њега није дозвољена жалба, али се може тужбом покренути управни спор пред надлежним судом.“

Члан 3.

У члану 6. у ставу 2. ријеч: „пет“ замјењује се ријечју: „седам“.

Став 3. мијења се и гласи:

„(3) Стратегија садржи:

1) методолошки приступ изради Стратегије,

2) ситуациону анализу,

3) SWOT анализу и стратешко фокусирање,

4) визију развоја,

5) стратешке циљеве са индикаторима,

6) приоритете и мјере са индикаторима,

7) кључне стратешке пројекте,

8) оцјену усклађености са другим стратешким документима,

9) оквирни финансијски план спровођења Стратегије,

10) оквир за спровођење, праћење, извјештавање и вредновање стратегије развоја.“

Члан 4.

Члан 7. брише се.

Члан 5.

У члану 10. у ставу 4. послије ријечи: „томе“ додају се ријечи: „најмање једанпут годишње“.

Члан 6.

У члану 13. у ставу 3. ријечи: „трговине и туризма (у даљем тексту: министар)“ бришу се.

Члан 7.

У називу члана 14. ријеч: „категоризацију“ замјењује се ријечју: „проглашење“.

Члан 8.

У члану 22. тачка 3) мијења се и гласи:

„3) посредовање у организацији и продаји туристичких путовања из т. 1) и 2) овог члана у земљи и иностранству,“.

Члан 9.

У члану 33. у ставу 1. тачка 2) брише се.

У досадашњој тачки 3) која постаје тачка 2) ријечи: „на нивоу B2, C1 или C2 заједничког европског референтног оквира за језике (CEF)“ бришу се.

Досадашња тачка 3) постаје тачка 2).

Члан 10.

У члану 34. послије става 8. додаје се нови став 9. који гласи:

„(9) У случају да агенција обезбјеђује јемство у облику банкарске гаранције или полисе осигурања уговорене на једногодишњи период, дужна је да у року од 15 дана од дана издавања банкарске гаранције или полисе осигурања за наредни једногодишњи период Министарству достави продужену банкарску гаранцију, односно полису осигурања.“

Члан 11.

У члану 37. у ставу 3. тачка 1) брише се.

Досадашње т. 2) и 3) постају т. 1) и 2).

Т. 4), 5) и 6) бришу се.

У досадашњој тачки 7) која постаје тачка 3) подтачка 2. брише се, а подтачка 3. постаје подтачка 2.

Досадашње т. 7), 8), 9) и 10) постају т. 3), 4), 5) и 6).

У ставу 4. ријечи: „3. т. 1), 2), 3), 4), 8), 9) и 10)“ замјењују се ријечима: „3. т. 1), 2), 4), 5) и 6)“.

Послије става 4. додају се нови ст. 5. и 6. који гласе:

„(5) Министар правилником прописује облик и садржај обрасца захтјева за издавање лиценце.

(6) Министарство, по службеној дужности, у сарадњи са АПИФ-ом или увидом у Јединствени информациони систем за регистрацију пословних субјеката Републике Српске, провјерава регистровање туристичке агенције и оснивање пословне јединице или издвојене јединице.“

Члан 12.

У члану 38. у ставу 3. у тачки 2) послије ријечи: „одузета“ додаје се ријеч: „лиценца,“.

Став 6. мијења се и гласи:

„(6) У поступку ревизије лиценце Министарство, у сарадњи са АПИФ-ом или увидом у Јединствени информациони систем за регистрацију пословних субјеката Републике Српске, а у сарадњи са Пореском управом Републике Српске, по службеној дужности, прибавља документацију из члана 37. став 3. тачка 4) овог закона.“

У ставу 7. ријечи: „члана 37. т. 2), 3), 7), 9) и 10) овог закона“ замјењују се ријечима: „члана 37. т. 1), 2), 3), 5) и 6) овог закона“, а у тачки 2) ријечи: „тачка 11)“ замјењује се ријечима: „тачка 10)“.

Члан 13.

У члану 39. у ставу 1. у тачки 1) послије ријечи: „ревизију,“ додају се ријечи: „осим ако је агенција поступила у складу са чланом 38. став 7. овог закона,“.

Члан 14.

У члану 40. у ставу 1. тачка 4) мијења се и гласи:

„4) да агенција нуди или продаје програме путовања без закљученог уговора о туристичком пакет-аранжману (уговор о организацији путовања), односно без уговора о субагентури – посредничког уговора о путовању из члана 30. овог закона, у форми и садржају прописаном законом којим је регулисана заштита потрошача у Републици и облигациони односи, или без уговора о организацији екскурзије из члана 29. овог закона, у форми и садржају прописаном овим законом,“.

Члан 15.

У члану 43. у ставу 1. у тачки 1) ријечи: „посједује радну дозволу“ замјењују се ријечима: „има пријављен привремен боравак у БиХ“.

У ставу 2. у тачки 2) послије ријечи: „организације“ додаје се ријеч: „и“.

Послије тачке 2) додаје се нова тачка 3) која гласи:

„3) подручје јединице локалне самоуправе“.

Члан 16.

У члану 44. у ставу 2. послије ријечи: „организације“ додају се ријечи: „или на подручју јединице локалне самоуправе“.

Члан 17.

У члану 51. у ставу 2. послије ријечи: „правна лица“ додаје се запета, а ријечи: „или предузетници“ замјењују се ријечима: „предузетници и физичка лица регистрована за обављање дјелатности у складу са прописима из области угоститељства“.

Члан 18.

У члану 58. у ставу 1. у тачки 2) послије ријечи: „хидроспид“, додаје се запета и ријечи: „вожња дајак чамцем“.

Став 2. мијења се и гласи:

„(2) Туристичке услуге из става 1. овог члана на комерцијалној основи могу пружати привредна друштва и предузетници, под условима прописаним овим законом, а туристичке услуге на дивљим водама и у складу са законом којим се уређује област унутрашње пловидбе (у даљем тексту: пружалац услуга).“

Члан 19.

У члану 60. у ставу 4. послије ријечи: „средстава“ додају се запета и ријечи: „односно за кога сматра да је у физичком или психичком стању у којем може проузроковати штету, повреду или довести у животну опасност себе и друге“.

Члан 20.

У члану 62. ст. 2, 3. и 4. мијењају се и гласе:

„(2) Услуге на купалиштима подразумијевају пружање услуга на природним купалиштима и/или вјештачким купалиштима, односно базенима.

(3) Пружалац услуга на купалиштима обавезан је да:

1) организује спасилачку службу са спасиоцима, уколико није другачије одређено посебним прописом или процјеном ризика,

2) пропише купалишни ред и правила коришћења купалишта,

3) уради процјену ризика у складу са посебним прописом којим је нормирано пружање услуга на природним купалиштима и

4) обезбиједи довољан број санитарних простора, тушева са хигијенски исправном водом, кабина за пресвлачење и мобилне корпе за отпатке.

(4) Министар правилником прописује начин пружања услуга на купалиштима.“

Члан 21.

У члану 63. послије става 5. додају се нови ст. 6. и 7. који гласе:

„(6) Пружалац услуга из става 1. овог члана дужан је водити евиденцију уговора о изнајмљивању возила.

(7) Министар правилником прописује начин вођења и садржај евиденције уговора о изнајмљивању возила.“

Члан 22.

У члану 64. у ставу 1. ријеч: „пет“ замјењује се ријечју: „седам“.

Члан 23.

У члану 66. став 1. у тачки 4) послије ријечи: „организације“, додају се ријечи: „или на подручју јединице локалне самоуправе“.

Члан 24.

У члану 68. послије става 4. додају се нови ст. 5. и 6. који гласе:

„(5) Туристичке организације у свом називу могу имати појмове као што су: спорт, рекреација, култура, информисање и друге сличне појмове, под условом да им је оснивачки акт усклађен са овим законом.

(6) Прије упућивања оснивачког акта туристичке организације на разматрање скупштини општине или града, јединица локалне самоуправе дужна је Министарству доставити приједлог оснивачког акта ради давања сагласности о његовој усклађености са овим законом.“

Досадашњи став 5. постаје став 7.

Члан 25.

У члану 72. у ставу 2. послије ријечи: „задатке“ додају се ријечи: „са мјерљивим индикаторима“.

Члан 26.

У члану 73. у ставу 5. послије ријечи: „задацима“ додају се ријечи: „са мјерљивим индикаторима“.

Члан 27.

У члану 90. послије става 3. додају се нови ст. 4, 5. и 6. који гласе:

„(4) Изузетно од става 2. овог члана, пружаоци услуга рафтинга из члана 58. став 2. овог закона и изнајмљивања возила (рентакар) из члана 63. овог закона дужни су да, након прибављања рјешења из члана 17. ст. 2. и 3. овог закона, Министарству доставе захтјев за упис у Евиденцију у туризму.

(5) Пружаоци услуга из става 4. овог члана у случају престанка обављања дјелатности из члана 58. став 2. и члана 63. овог закона дужни су Министарству доставити захтјев за брисање из Евиденције у туризму.

(6) Министар правилником прописује облик и садржај захтјева за упис и брисање из Евиденције у туризму.“

Досадашњи став 4. постаје став 7.

Члан 28.

У члану 91. у ставу 1. у тачки 6) послије ријечи: „валоризовати“ додаје се запета, а послије тачке 6) додаје се нова тачка 7) која гласи:

„7) финансирање редовних активности туристичких субјеката,“.

У ставу 3. додаје се нова тачка 1) која гласи:

„1) на основу акта Владе,“.

Досадашње т. 1) и 2) постају т. 2) и 3).

У ставу 6. тачка 1) мијења се и гласи:

„1) усклађеност пројекта са програмима рада Министарства и планским документима,“.

У тачки 2) ријечи: „туристичких производа“ замјењује се ријечима: „туристичке понуде и“.

Тачка 3) мијења се и гласи:

„3) допринос пројекта побољшању друштвеног и економског окружења.“

Тачка 4) брише се.

У ставу 9. послије ријечи: „услове“ ријечи: „и критеријуме“ бришу се.

Члан 29.

Послије члана 92. додају се нови чл. 92а, 92б, 92в, 92г, 92д. и 92ђ, који гласе:

„Туристички ваучер

Члан 92а.

(1) У циљу развоја домаћег туризма у буџету Републике могу се планирати средства за субвенционисано коришћење угоститељских услуга код угоститеља додјелом туристичких ваучера (у даљем тексту: ваучер).

(2) Корисник ваучера је сваки грађанин Републике Српске, као и грађанин са пребивалиштем у Брчко Дистрикту БиХ, који посједује држављанство Републике Српске без обзира на висину личних примања.

(3) Ваучер је документ који издаје Министарство на основу кога корисник ваучера остварује право на субвенцију трошкова услуга смјештаја или других угоститељских услуга, код угоститеља.

(4) Корисник ваучера може користити ваучер само ради плаћања услуга из става 3. овог члана код угоститеља у угоститељском објекту који се налази ван мјеста пребивалишта корисника ваучера.

(5) Корисник ваучера је дужан да лично користи услугу из става 3. овог члана код угоститеља.

(6) Право на субвенцију трошкова услуга из става 3. овог члана код угоститеља корисник ваучера може остварити директно у односу са угоститељем или уз посредовање туристичке агенције.

Јавни позив угоститељима и туристичким агенцијама

Члан 92б.

(1) Министарство у једном од дневних штампаних гласила који се дистрибуира на територији Републике објављује Јавни позив за учешће у поступку додјеле ваучера (у даљем тексту: Јавни позив).

(2) За учешће на Јавном позиву угоститељ и туристичка агенција подносе Министарству захтјев.

(3) За учешће на Јавном позиву угоститељ и туристичка агенција дужни су да испуне општe условe, и то:

1) да имају регистровано сједиште у Републици и

2) да имају измирене све доспјеле пореске обавезе најкасније 30 дана прије расписивања Јавног позива.

(4) Министарство, по службеној дужности, увидом у Јединствени информациони систем за регистрацију пословних субјеката Републике Српске утврђује испуњеност услова регистрације угоститеља и туристичке агенције из става 3. тачка 1) овог члана, а у сарадњи са Пореском управом утврђује испуњеност услова у вези са измиреним пореским обавезама из става 3. тачка 2) овог члана.

(5) Посебни услови се односе на:

1) број запослених радника код угоститеља и туристичке агенције и

2) обим остварене штете у пословању угоститеља и туристичке агенције у виду смањења пословних прихода или других мјерљивих индикатора у зависности од стратешких циљева који се, ради подстицања домаћег туризма, намјеравају остварити додјелом туристичког ваучера у текућој буџетској години.

(6) Уколико угоститељ и туристичка агенција испуњавају услове из ст. 3. и 5. овог члана за учешће у поступку додјеле туристичких ваучера, министар доноси рјешење о упису у Евиденцију угоститеља и туристичких агенција (у даљем тексту: Евиденција) у року од два дана од дана пријема уредног захтјева.

(7) Евиденција је јавна и објављује се на интернет страници Министарства.

(8) Министар доноси рјешење о брисању из Евиденције ако:

1) у току периода додјеле ваучера утврди да су угоститељ или туристичка агенција престали испуњавати услове за учешће у поступку додјеле ваучера,

2) се у поступку инспекцијске контроле утврди да угоститељска услуга из члана 92а. став 3. овог закона није извршена лично и непосредно кориснику ваучера,

3) угоститељ или туристичка агенција злоупотребљавају личне податке грађана.

(9) Рјешења из ст. 6. и 8. овог члана су коначна и против њих није дозвољена жалба, али се може тужбом покренути управни спор пред надлежним судом.

Додјела туристичког ваучера

Члан 92в.

(1) За прибављање ваучера лице из члана 92а. став 2. овог закона обраћа се директно угоститељу или туристичкој агенцији.

(2) По окончању процедуре резервисања услуге код угоститеља, угоститељ или туристичка агенција из Евиденције, путем јединствене електронске апликације, подносе Министарству пријаву за ваучер.

(3) Угоститељ, односно туристичка агенција под пуном прекршајном и кривичном одговорношћу гарантују за тачност личних података грађана у пријави за ваучер, а корисник ваучера за тачност његових личних података достављених угоститељу или туристичкој агенцији у поступку из става 1. овог члана.

(4) У поступку из ст. 1. и 2. овог члана могу се обрађивати лични подаци грађана на основу њихове сагласности, у складу са посебним прописом којим се уређује заштита личних података грађана.

(5) Пријава за ваучер ће се евидентирати са тачним датумом и временом предаје Министарству, односно њеним уписом у јединствену електронску апликацију, о чему се подносилац пријаве за ваучер обавјештава електронским путем.

(6) Министарство спроводи поступак оцјене испуњености услова за издавање ваучера.

(7) Министарство путем јединствене електронске апликације доставља ваучер угоститељу или туристичкој агенцији.

(8) Ако у поступку из става 6. овог члана Министарство оцијени да нису испуњени услови за издавање ваучера, рјешењем одбија захтјев за издавање ваучера и о томе обавјештава подносиоца пријаве за ваучер путем јединствене електронске апликације и лице из члана 92а. став 2. овог закона.

(9) Рјешење из става 8. овог члана је коначно и против њега није дозвољена жалба, али се може тужбом покренути управни спор пред надлежним судом.

(10) Разматрање броја пријава за ваучер ограничен је расположивим буџетским средствима и рангирање пријава за ваучер врши се даном њиховог уноса у јединствену електронску апликацију.

Обавезе угоститеља и туристичке агенције

Члан 92г.

(1) Угоститељ је дужан да угоститељске услуге из члана 92а. став 3. овог закона пружи лично кориснику ваучера, у угоститељском објекту за који је издат ваучер и који послује ван мјеста пребивалишта корисника ваучера.

(2) Ваучер се не може преносити на друго лице и може га искористити само лице на чије име ваучер гласи.

(3) Угоститељ или туристичка агенција наплаћују кориснику ваучера услугу умањену за стварну вриједност смјештаја.

(4) Угоститељ је обавезан да кориснику ваучера изда фискални рачун, односно одговарајући рачун након реализације услуге из члана 92а. став 3. овог закона и других услуга које су кориснику ваучера пружене у периоду за који је одобрен ваучер, а најкасније на дан одјаве корисника ваучера из угоститељског објекта.

(5) Датум издавања рачуна из става 5. овог члана мора одговарати периоду боравка корисника ваучера у угоститељском објекту.

(6) Уколико укупна вриједност услуге из члана 92а. став 3. овог закона не прелази вриједност ваучера, угоститељ или туристичка агенција кориснику ваучера издаје рачун на износ стварне вриједности наведене услуге, а који износ ће бити признат у складу са условима за рефундацију из овог закона од стране Министарства.

(7) Уколико укупна вриједност услуге из члана 92а. став 3. овог закона прелази вриједност ваучера, угоститељ или туристичка агенција кориснику ваучера издају рачун који садржи укупну вриједност услуга, уз обавезу да на рачуну посебно прикажу жиралну уплату до вриједности ваучера и преостали износ који прелази износ вриједности ваучера, а који плаћа корисник ваучера.

(8) Забрањено је угоститељу и туристичкој агенцији да својом цјеновном политиком или на било који други начин доведу у неравноправан положај корисника ваучера у односу на друге кориснике исте услуге.

Рефундација средстава за искориштене туристичке ваучере

Члан 92д.

(1) Угоститељ, односно туристичка агенција дужни су да, најкасније до петнаестог дана у мјесецу за претходни мјесец у којем је реализована услуга из члана 92а. став 3. овог закона, Министарству доставе Захтјев за рефундацију средстава по основу искоришћених ваучера у претходном мјесецу (у даљем тексту: Захтјева за рефундацију средстава).

(2) Уз Захтјев за рефундацију прилаже се:

1) уредно попуњен, овјерен и потписан ваучер,

2) копија фискалног рачуна за пружене услуге кориснику ваучера,

3) оригинална фактура угоститеља или туристичке агенције и

4) спецификација услуга, овјерена и потписана од овлашћеног лица угоститеља или туристичке агенције.

(3) Министарство разматра Захтјев за рефундацију средстава и у случају испуњености услова, министар доноси рјешење о рефундацији средстава у року од 15 дана од дана пријема уредног Захтјева за рефундацију средстава.

(4) Вриједност ваучера представља максималан износ средстава који се по једном ваучеру може рефундирати угоститељу, односно туристичкој агенцији.

(5) У случају да корисник ваучера користи услугу из члана 92а. став 3. овог закона у финансијској вриједности већој од вриједности ваучера, угоститељу, односно туристичкој агенцији рефундира се износ у вриједности ваучера.

(6) У случају да је вриједност ваучера већа од вриједности услуге из члана 92а. став 3. овог закона, угоститељу, односно туристичкој агенцији рефундира се износ средстава у вриједности пружених услуга.

(7) Министар ће рјешењем одбити Захтјев за рефундацију средстава уколико утврди:

1) да се Захтјев за рефундацију средстава односи на наплату ваучера у супротности са општим правилима коришћења ваучера из овог закона и подзаконских аката који се доносе на основу овог закона,

2) да су ваучером наплаћене угоститељске услуге које није могуће платити ваучером,

3) да је ваучером плаћена услуга смјештаја из члана 92а. став 3. овог закона у мјесту пребивалишта корисника ваучера,

4) да ваучер није уредно и читко попуњен,

5) да је ваучер оштећен и коригован,

6) да лични подаци корисника ваучера нису истовјетни његовим подацима на личним документима, односно ако ваучер садржи неправилности у вези са личним подацима грађана,

7) да услуга из члана 92а. став 3. овог закона није пружена лично кориснику ваучера, у периоду за који је одобрен ваучер и у угоститељском објекту за који је издат ваучер,

8) да датум издавања рачуна из члана 92г. став 5. овог закона не одговара периоду боравка корисника ваучера у угоститељском објекту,

9) да је издат рачун у супротности са чланом 92г. ст. 4, 5, 6. и 7. овог закона.

(8) Угоститељу и туристичкој агенцији исплаћују се средства за рефундацију искоришћених ваучера најкасније у року до 90 дана од дана доношења рјешења из става 3. овог члана.

(9) Рјешења из ст. 3. и 7. овог члана су коначна и против њих није дозвољена жалба, али се може тужбом покренути управни спор пред надлежним судом.

(10) Влада доноси Уредбу о додјели туристичких ваучера у Републици.

(11) Уредбом из става 10. овог члана утврђује се финансијска вриједност и садржај ваучера, период и правила коришћења ваучера, облик и садржај пријаве за ваучер, облик и садржај захтјева за учешће на Јавном позиву, разрада посебних услова за учешће на Јавном позиву, као и облик и садржај Захтјева за рефундацију средстава по основу искоришћених ваучера у претходном мјесецу и садржај фактуре и спецификације услуга угоститеља или туристичке агенције.

База података

Члан 92ђ.

(1) Министарство води јединствену базу података емитованих ваучера са серијским бројевима и датумом издавања свих ваучера, без навођења личних података корисника ваучера.

(2) Јединствена база података из става 1. овог члана је јавна и доступна на интернет страници Министарства.“

Члан 30.

Члан 98. мијења се и гласи:

„Прекршаји

(новчана казна од 5.000 КМ до 25.000 КМ, новчана казна од 2.000 КМ до 10.000 КМ, новчана казна од 3.000 КМ до 15.000 КМ)

Члан 98.

(1) Новчаном казном од 5.000 КМ до 25.000 КМ казниће се за прекршај туристички субјект као привредно друштво ако:

1) обавља послове агенције, а не обезбиједи јемство из члана 34. ст. 1. и 2. овог закона, односно Министарству не достави продужену банкарску гаранцију или полису осигурања у случају из члана 34. став 9. овог закона,

2) као агенција организује групна школска путовања, а не обезбиједи банкарску гаранцију из члана 35. став 1. овог закона,

3) обавља дјелатност агенције без прибављене лиценце из члана 37. став 1. овог закона.

(2) За прекршај из става 1. овог члана казниће се одговорно лице у привредном друштву новчаном казном од 2.000 КМ до 10.000 КМ.

(3) За прекршај из става 1. овог члана казниће се за прекршај предузетник новчаном казном од 3.000 КМ до 15.000 КМ."

Члан 31.

Послије члана 98. додају се нови чл. 98а. и 98б. који гласе:

„Прекршаји

(новчана казна од 4.000 КМ до 2.000 КМ, новчана казна од 1.000 КМ до 5.000 КМ, новчана казна од 3.000 КМ до 15.000 КМ)

Члан 98а.

(1) Новчаном казном од 4.000 КМ до 20.000 КМ казниће се за прекршај туристички субјект као привредно друштво ако обавља дјелатност изнајмљивања возила у супротности са чл. 63. и 64. овог закона.

(2) За прекршај из става 1. овог члана казниће се одговорно лице у привредном друштву новчаном казном од 1.000 КМ до 5.000 КМ.

(3) За прекршаје из става 1. овог члана казниће се предузетник новчаном казном од 3.000 КМ до 15.000 КМ.

Прекршаји

(новчана казна од 2.000 КМ до 10.000 КМ, новчана казна од 1.000 КМ до 5.000 КМ)

Члан 98б.

(1) Новчаном казном од 2.000 КМ до 10.000 КМ казниће се за прекршај јединица локалне самоуправе акоМинистарству, прије упућивања оснивачког акта туристичке организације на разматрање скупштини општине или града, не достави приједлог оснивачког акта ради давања сагласности о његовој усклађености са овим законом (члан 68. став 6).

(2) За прекршај из става 1. овог члана казниће се новчаном казном од 1.000 КМ до 5.000 КМ овлашћено лице јединице локалне самоуправе.“

Члан 32.

У члану 101. у ставу 1. тачка 28) мијења се и гласи:

„28) не води евиденцију уговора о изнајмљивању возила (члан 63. став 6),“.

У тачки 29) послије ријечи: „закона“ додаје се ријеч: „и“.

Послије тачке 29) додаје се нова тачка 30) која гласи:

„30) пружаоци услуга рафтинга и изнајмљивања возила (рентакар) Министарству не доставе захтјев за упис у Евиденцију у туризму након прибављања рјешења из члана 17. ст. 2. и 3. овог закона (члан 90. став 4), односно ако у случају престанка обављања дјелатности из члана 58. став 2. и члана 63. овог закона Министарству не доставе захтјев за брисање из Евиденције у туризму (члан 90. став 5).“

Члан 33.

У члану 104. у ставу 1. додаје се нова тачка 1) која гласи:

„1) пружа услуге из члана 58. овог закона, а не поступи у складу са чланом 109а. став 2. овог закона,“.

Досадашње т. 1. и 2. постају т. 2. и 3.

Члан 34.

Послије члана 109. додаје се нови члан 109а. који гласи:

„Усклађивање пословања

Члан 109а.

(1) Пружалац услуга из члана 58. овог закона који је на дан ступања на снагу овог закона организован као удружење може наставити са обављањем дјелатности из члана 58. овог закона најдуже до шест мјесеци од дана његовог ступања на снагу.

(2) Након истека рока из става 1. овог члана пружалац услуга дужан је да послује у складу са одредбом члана 58. став 2. овог закона.

(3) Пружалац услуга који на дан ступања на снагу овог закона обавља дјелатност из чл. 58. и 63. овог закона и који је организован као привредно друштво или предузетничка радња дужан је ускладити своје пословање са одредбама овог закона у року од 30 дана од дана доношења правилника из члана 90. став 6. овог закона.“

Члан 35.

У члану 114. послије ријечи: „условима“ ријечи: „и критеријума“ бришу се.

Члан 36.

У члану 115. тачка 7) брише се.

Досадашње т. 8) и 9) постају т. 7) и 8).

Члан 37.

Послије члана 115. додаје се нови члан 115а, који гласи:

„Подзаконски акти

Члан 115а.

(1) Министар ће у року од 90 дана од дана ступања на снагу овог закона донијети Правилник о начину пружања услуга на купалиштима (члан 62. став 4).

(2) Министар ће у року од 30 дана од дана ступања на снагу овог закона донијети Правилник о начину вођења и садржају евиденције уговора о изнајмљивању возила (члан 63. став 7).

(3) Министар ће у року од 30 дана од дана ступања на снагу овог закона донијети Правилник о облику и садржају захтјева за упис и брисање у Евиденцију у туризму (члан 90. став 6).

(4) Министар ће у року од 30 дана од дана ступања на снагу овог закона донијети Правилник о облику и садржају обрасца захтјева за издавање лиценце (члан 37. став 5).“

Члан 38.

Овај закон ступа на снагу осмог дана од дана објављивања у „Службеном гласнику Републике Српске“.

Број: 02/1-021-103/23 ПРЕДСЈЕДНИК

Датум: 8. фебруара 2023. године НАРОДНЕ СКУПШТИНЕ

Др Ненад Стевандић